
[bookmark: TextBodyBegin]Európsky parlament,
–	so zreteľom na návrh vykonávacieho rozhodnutia Komisie o financovaní ročného akčného plánu v prospech Tanzánijskej zjednotenej republiky na rok 2026 (D115284/01),
–	so zreteľom na nariadenie Európskeho parlamentu a Rady (EÚ) 2021/947 z 9. júna 2021, ktorým sa zriaďuje Nástroj susedstva a rozvojovej a medzinárodnej spolupráce – Globálna Európa, mení a zrušuje rozhodnutie Európskeho parlamentu a Rady č. 466/2014/EÚ a zrušuje nariadenie Európskeho parlamentu a Rady (EÚ) 2017/1601 a nariadenie Rady (ES, Euratom) č. 480/2009[footnoteRef:2] (nariadenie o nástroji NDICI – Globálna Európa), a najmä jeho článok 25, [2:  	Ú. v. EÚ L 209, 14.6.2021, s. 1, ELI: http://data.europa.eu/eli/reg/2021/947/oj.] 

–	so zreteľom na stanovisko predložené 20. mája 2026 výborom, ktorý je uvedený v článku 45 nariadenia (EÚ) 2021/947,
–	so zreteľom na článok 11 nariadenia Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie[footnoteRef:3], [3:  	Ú. v. EÚ L 55, 28.2.2011, s. 13, ELI: http://data.europa.eu/eli/reg/2011/182/oj.] 

–	so zreteľom na uznesenie Európskeho parlamentu z 27. novembra 2025 o návrhu vykonávacieho rozhodnutia Komisie o financovaní ročného akčného plánu v prospech Tanzánijskej zjednotenej republiky na rok 2025[footnoteRef:4], [4:  	Prijaté texty, P10_TA(2025)0314.] 

–	so zreteľom na uznesenie Európskeho parlamentu z 27. novembra 2025 o povolebnom zabíjaní a zhoršení situácie v oblasti ľudských práv v Tanzánii vrátane prípadu väzneného opozičného lídra Tundua Lissua,
–	so zreteľom na uznesenie Európskeho parlamentu z 8. mája 2025 o zatknutí a riziku popravy Tundua Lissua, predsedu hlavnej tanzánskej opozičnej strany Chadema,
–	so zreteľom na článok 115 ods. 2 a 3 rokovacieho poriadku,
–	so zreteľom na spoločné rokovania Výboru pre zahraničné veci a Výboru pre rozvoj podľa článku 59 rokovacieho poriadku,
–	so zreteľom na návrh uznesenia Výboru pre zahraničné veci a Výboru pre rozvoj,
A.	keďže v novembri 2025 Komisia pozastavila proces prijímania návrhu vykonávacieho rozhodnutia o financovaní ročného akčného plánu v prospech Tanzánijskej zjednotenej republiky na rok 2025 z dôvodu obáv, ktoré vyjadril Európsky parlament;
B.	keďže 20. mája 2026 bol zrevidovaný návrh vykonávacieho rozhodnutia Komisie o financovaní ročného akčného plánu predložený výboru pre nástroj NDICI;
C.	keďže v zrevidovanom návrhu vykonávacieho rozhodnutia Komisie sa zachováva rovnaká celková suma a vo všeobecnosti rovnaké opatrenia ako v predchádzajúcom návrhu rozhodnutia, pričom sa navrhuje, aby sa vykonávanie uskutočňovalo najmä prostredníctvom nepriameho riadenia, a nie priamej rozpočtovej podpory tanzánijským orgánom;
D.	keďže 23. apríla 2026 tanzánijská národná vyšetrovacia komisia, ktorá vyšetrovala násilie v súvislosti s voľbami konanými 29. októbra 2025, uznala, že zomrelo najmenej 518 ľudí, ale neidentifikovala zodpovedné osoby, čo bráni vyvodeniu zodpovednosti a spravodlivosti pre obete, pričom svoje zistenia nezverejnila; 
E.	keďže tanzánijské orgány odmietli návštevu delegácie Podvýboru Európskeho parlamentu pre ľudské práva v máji 2026;
F.	keďže Tundu Lissu, vodca hlavnej tanzánijskej opozičnej strany Chadema, je zadržiavaný už viac ako rok a čelí politicky motivovaným obvineniam s vážnymi právnymi dôsledkami vrátane trestu smrti;
G.	keďže tanzánijská vláda nesplnila žiadnu z požiadaviek, ktoré Európsky parlament predložil vo svojich uzneseniach z 8. mája a 27. novembra 2025, okrem iného ani výzvy na okamžité a bezpodmienečné prepustenie členov opozície, zlepšenie situácie v oblasti ľudských práv a zriadenie nezávislej a nestrannej medzinárodnej vyšetrovacej komisie na vyšetrenie povolebného násilia;
H.	keďže Komisia a Európska služba pre vonkajšiu činnosť účinne nepreukázali, že vyriešili reálne obavy, ktoré viedli k vzneseniu námietky v novembri 2025;
1.	domnieva sa, že návrh vykonávacieho rozhodnutia Komisie prekračuje rámec vykonávacích právomocí stanovených v nariadení (EÚ) 2021/947;
2.	domnieva sa, že návrh vykonávacieho rozhodnutia Komisie nie je v súlade s právom Únie, pretože nie je v súlade s cieľom nariadenia (EÚ) 2021/947;
3.	domnieva sa, že v návrhu vykonávacieho rozhodnutia Komisie sa primerane nezohľadňujú obavy, ktoré Európsky parlament vyjadril vo svojom uznesení z 27. novembra 2025;
4.	vyjadruje poľutovanie nad skutočnosťou, že Komisia zase nepozastavila proces prijímania návrhu vykonávacieho rozhodnutia po tom, ako ju Európsky parlament informoval o svojich obavách; s poľutovaním konštatuje, že Komisia a ESVČ neberú do úvahy obavy, ktoré Európsky parlament vyjadril vo svojich uzneseniach týkajúcich sa Tanzánie;
5.	vyzýva Komisiu, aby stiahla svoj návrh vykonávacieho rozhodnutia a predložila výboru nový návrh a aby zároveň zabezpečila, aby žiadne nové zmeny nemali nepriaznivý vplyv na inkluzívne poskytovanie základných služieb obyvateľstvu, ochranu ľudských práv a demokracie alebo podporu organizácií občianskej spoločnosti;
6.	poveruje svoju predsedníčku, aby postúpila toto uznesenie Rade, Komisii a vládam a parlamentom členských štátov.

